钦定古今图书集成/明伦汇编/氏族典/第315卷 > 《廖用贤尚友录》 > 荆罕儒
## 钦定古今图书集成/明伦汇编/氏族典/第315卷 > 《廖用贤尚友录》 > 荆罕儒

按《宋史荆罕儒传》：“罕儒，冀州信都人。少无赖，与赵凤、
张辇为群盗。晋天福中，相率诣范阳，委质燕王赵延
寿，得掌亲兵。开运末，延寿从契丹主德光入汴，署罕
儒密州刺史。汉初，改山南东道行军司马。周广顺初，
为率府率，奉朝请。显德初，世宗战高平，求骁勇士，通
事舍人李延杰以罕儒闻，即召为招收都指挥使，擢”
为控鹤弩手、大剑直都指挥使。从平淮南，领光州刺史，改泰州为下蔡守御都指挥使。四年，泰州初下，真
拜刺史。明年，世宗幸泰州，以罕儒为团练使。建隆初，
陞郑州防御，以罕儒为使，改晋州兵马钤辖。罕儒恃
勇轻敌，尝率骑深入晋境，人多闭壁不出，掳获甚众。
是年冬，复领千馀骑抵汾州城下，焚其草市，案兵以
退。夕，次京土原，刘钧遣大将郝贵超领万馀众袭罕
儒，黎明，及之。罕儒格斗，手杀十数人，遂遇害。